**ทีนจอ** (พม่า: ထင်ကျော်, เกิดวันที่ 20 กรกฎาคม พ.ศ. 2489) เป็นนักเขียนและนักวิชาการชาวพม่า อดีตประธานาธิบดีแห่งสาธารณรัฐแห่งสหภาพพม่าคนที่ 9 หลังจากได้ดำรงตำแหน่งอย่างเป็นทางการในวันที่ 30 มีนาคม พ.ศ. 2559 และได้ลาออกเมื่อวันที่ 21 มีนาคม พ.ศ. 2561 เขาเป็นประธานาธิบดีที่มีอายุมากที่สุดและเป็นผู้นำพลเรือนคนแรกนับตั้งแต่การรัฐประหารในปี พ.ศ. 2505

เขาเป็นคนเชื้อสายมอญ-พม่าและได้รับการกล่าวถึงในฐานะหนึ่งในผู้ที่มีคุณสมบัติเหมาะสมจะดำรงตำแหน่งประธานาธิบดี หลังจากที่มีการเลือกตั้งเมื่อปี พ.ศ. 2558 และนางอองซานซูจี หัวหน้าสันนิบาตแห่งชาติเพื่อประชาธิปไตย ถูกตัดสิทธิ์จากข้อกำหนดในรัฐธรรมนูญ

ประวัติ
-------

ทีนจอเกิดเมื่อวันที่ 20 กรกฎาคม พ.ศ. 2489 เป็นบุตรของมี่นตุวูน นักเขียนและนักกวีผู้ได้รับความเคารพอย่างสูง ซึ่งได้รับเลือกเป็นสมาชิกสภาผู้แทนราษฎรเมื่อ พ.ศ. 2533

ทีนจอจบการศึกษาระดับปริญญาตรีและปริญญาโท สาขาเศรษฐศาสตร์ จากสถาบันเศรษฐศาสตร์ย่างกุ้ง พ.ศ. 2511 (ขณะนั้นเป็นส่วนหนึ่งของมหาวิทยาลัยอักษรศาสตร์และวิทยาศาสตร์ย่างกุ้ง) หลังจากนั้นจึงเดินทางไปศึกษาต่อที่สถาบันวิทยาการคอมพิวเตอร์ของมหาวิทยาลัยลอนดอนในปี พ.ศ. 2514-2515 และศึกษาที่โรงเรียนการจัดการอาร์เธอร์ ดี. ลิตเติล ในเมืองเคมบริดจ์ รัฐแมสซาชูเซตส์ สหรัฐในปี พ.ศ. 2530

หลังจบการศึกษา ทีนจอประกอบอาชีพหลายอย่าง รวมทั้งเคยเป็นอาจารย์มหาวิทยาลัยและเคยดำรงตำแหน่งรองหัวหน้ากองในกระทรวงอุตสาหกรรม และรองผู้อำนวยการในกรมเศรษฐสัมพันธ์ต่างประเทศ กระทรวงการวางแผนและการคลัง ระหว่างปี พ.ศ. 2513-2523 ก่อนจะเกษียณตัวเอง หลังจากกองทัพเริ่มกระชับอำนาจ เขายังเป็นนักเขียนภายใต้นามปากกาว่า "ดาละ บัน" ชื่อของนักรบชาวมอญชื่อดัง และเป็นประธานกองทุนดอคีนจี องค์กรช่วยเหลือคนในพื้นที่ยากไร้ที่สุดในพม่า ก่อตั้งโดยอองซานซูจี และตั้งชื่อตามชื่อของแม่ผู้ล่วงลับของเธอ

ทีนจอสมรสกับซุซุลวีน สมาชิกสภาผู้แทนราษฎรเมืองโต้น-กวะ ทางใต้ของประเทศพม่า และเป็นประธานของคณะกรรมการความสัมพันธ์ระหว่างประเทศของสภาผู้แทนราษฎร ขณะที่บิดาของซุซุลวีนหรือพ่อตาของทีนจอก็คือ อู้ลวีน ผู้ร่วมก่อตั้งสันนิบาตแห่งชาติเพื่อประชาธิปไตย

ตำแหน่งประธานาธิบดี
-------------------

เมื่อวันที่ 15 มีนาคม พ.ศ. 2559 รัฐสภาพม่าได้จัดการประชุมสมาชิกสภาสูงและสภาล่างเพื่อเลือกประธานาธิบดี ทีนจอได้รับเลือกจากสมาชิกสภาของพม่าเกินครึ่งให้ดำรงตำแหน่งประธานาธิบดีคนใหม่ของพม่า นับเป็นประธานาธิบดีที่มาจากพลเรือนเป็นคนแรกในรอบกว่า 50 ปีของประเทศ

ผลการเลือกตั้งปรากฏว่า ทีนจอได้คะแนน 360 เสียง จากจำนวนสมาชิกสภาทั้งหมด 652 ที่นั่ง ตามด้วยอันดับสองคือ พลเอก มหยิ่นซเว ได้คะแนน 213 เสียง และอันดับ 3 นายเฮนรีบานที่ยู ได้ 79 คะแนน จึงทำให้พลเอก มหยิ่นซเว ได้เป็นรองประธานาธิบดีคนที่ 1 และนายเฮนรีบานที่ยู ได้เป็นรองประธานาธิบดีคนที่ 2

ทั้งนี้ ผู้ได้รับการเสนอชื่อชิงประธานาธิบดีของพม่ามีด้วยกัน 3 คน ได้แก่ ทีนจอ อายุ 70 ปี ซึ่งได้รับการเสนอชื่อจากสมาชิกสภาล่างหรือสภาผู้แทนราษฎร เฮนรีบานที่ยู ซึ่งได้รับการเสนอชื่อโดยสภาสูง และพลเอก มหยิ่นซเว อดีตนายทหารเกษียณอายุราชการ อายุ 64 ปี และได้รับการเสนอชื่อจากกองทัพที่รับการแต่งตั้งให้เข้าไปในสภาร้อยละ 25 หรือ 1 ใน 4

อ้างอิง
-------


คอมมอนส์ มีภาพและสื่อเกี่ยวกับ:  
**ทีนจอ**

1. ↑  "ျမန္မာႏိုင္ငံရဲ႕ ၉ ဦးေျမာက္ ႏိုင္ငံေတာ္သမၼတ". *ဗီြအိုေအ*. สืบค้นเมื่อ 2016-03-15.
2. ↑  "Myanmar's NLD nominates presidential candidate | Kyodo News". *english.kyodonews.jp*. สืบค้นเมื่อ 2016-03-10.
3. ↑  "Ex-driver gears up for Myanmar rule but Suu Kyi still at wheel". *Yahoo News*. สืบค้นเมื่อ 2016-03-10.
4. ↑  Ei Ei Toe Lwin. "Daw Suu eyes foreign minister role". คลังข้อมูลเก่าเก็บจากแหล่งเดิมเมื่อ 2016-03-13. สืบค้นเมื่อ 2016-03-16.
5. ↑  "NLD Dropped a Name List to Lead Its New Government". *The Burma Times*. คลังข้อมูลเก่าเก็บจากแหล่งเดิมเมื่อ 2016-03-24. สืบค้นเมื่อ 2016-03-16.
6. ↑  "Myanmar Starts New Parliamentarye Era". The Bangkok Post. สืบค้นเมื่อ 6 March 2016.
7. ↑  "Htin Becomes First Civilian Myanmar President". TRT.
8. ↑  "Myanmar parliament elects first civilian president in decades". BBC.

  



| ก่อนหน้า |  | ทีนจอ |  | ถัดไป |
| --- | --- | --- | --- | --- |
| **เต้นเซน** |  |  **ประธานาธิบดีพม่า** (30 มีนาคม พ.ศ. 2559 – 21 มีนาคม พ.ศ. 2561) |  | **วี่น-มหยิ่น** |

| * ด
* ค
* ก
ประมุขแห่งรัฐของประเทศพม่า |
| --- |
| เจ้าส่วยแต้ก • บะอู้ • วี่น-มอง • เนวี่น† • ซ่านยุ† • เซน-ลวีน† • เอ้โก\* • มองมอง • ซอมอง† • ต้านชเว† • เต้นเซน • ทีนจอ • มหยิ่นซเว\* • วี่น-มหยิ่น • มหยิ่นซเว\* |  |
| † ทหาร     \* รักษาการ |